আজিমকে দলে নিয়েও ছুড়ে ফেলে দিল মোহামেডান!
ঢাকা প্রিমিয়ার লিগের এবারের আসর শুরুর আগেই বিতর্ক। নিলামে দলে নিয়ে ক্রিকেটার মোহাম্মদ আজিমকে খেলাতে চায় না মোহামেডান। 







ঢাকা প্রিমিয়ার ক্রিকেট লিগে গত আসরে মোহামেডানের হয়ে খেলে ছয় ম্যাচে ১৮ উইকেট শিকার করেন আজিম। আগের আসরে দুর্দান্ত পারফরম্যান্স করায় এবারও বি ক্যাটাগরিতে থাকা আজিমকে ১২ লাখ টাকায় ড্রাফট থেকে দলে নেয় মোহামেডান। 




অথচ ঢাকা লিগ শুরুর আগেই কোনো প্রকার নিয়মের তোয়াক্কা না করে আজিমকে অন্য দলে চলে যেতে বলেন মোহামেডানের ম্যানেজার ওয়াসিম খান। শুধু আজিম নয়, রাহাতুল ফেরদৌস ও নুরুজ্জামানকেও ড্রাফট থেকে নিয়ে বাদ দিচ্ছে মোহামেডান। 
সোমবার মিরপুর শেরেবাংলার একাডেমি মাঠে সংবাদমাধ্যমকে আজিম বলেন,  গতকাল রাতে ওয়াসিম ভাই ফোন দিয়ে বলেন তুমি অন্য দল দেখ। আমি বলেছি, আমি এখন অন্য টিম কীভাবে দেখব। এমন তো না যে আমি তদবির করা খেলোয়াড়। আপনারা আমাকে না ডাকলে আমাকে অন্য দল ডাকতে পারত। আমি জিজ্ঞেস করেছিলাম, আমি অনুশীলনে আসব কিনা? তারা বলেন, তোমার অনুশীলনে আসার দরকার নেই।’ 
লিগ শুরুর ঠিক আগমুহূর্তে খেলা নিয়ে দুশ্চিন্তায় থাকা আজিম বলেন, আমি এখন নতুন দল কোথায় পাব। তারা আমার পরিবর্তে ড্রাফটের বাইরে শাহাদাত হোসেন রাজিব ভাইকে দলে নিয়েছে। 
এ ব্যাপারে মোহামেডানের ম্যানেজার ওয়াসিম খান বলেন, তাদের বলেছি অন্য ক্লাব দেখতে, আমরাও দেখছি। অন্য ক্লাব যদি কম টাকায় নেয় তাহলে বাকি টাকা আমরা দিয়ে দেব। আর কোনো দল না নিলে তো আমাদের তাদের রাখতেই হবে।

ঢাকা প্রিমিয়ার লিগের এবারের আসর শুরুর আগেই বিতর্ক। নিলামে দলে নিয়ে ক্রিকেটার মোহাম্মদ আজিমকে খেলাতে চায় না মোহামেডান।